Fonde, Oktoba 11
Yupela olgeta wan wan i mas laikim ol meri bilong yupela olsem yupela i save laikim yupela yet. Na maritmeri i mas i gat bikpela rispek long man bilong en.—Efe. 5:33.
Long taim bilong weding, taim naispela meri i laik marit i kam sanap klostu long man em i laik maritim, amamas bilong tupela i bikpela moa. Baibel i kamapim ol gutpela stiatok bilong helpim ol lain husat i tingting long marit. Man i kamapim marit i laik bai tupela marit i amamas na marit bilong tupela i ken i stap gut. (Snd. 18:22) Tasol Baibel i tok stret olsem taim ol sinman i marit, “ol bai karim pen na hevi long bodi bilong ol.” (1 Kor. 7:28) Olsem wanem ol marit inap kontrolim ol dispela hevi? Wanem samting bai helpim marit long i stap gut? Baibel i tok em i bikpela samting long yumi mas i gat pasin laikim. Ol marit i mas i gat pasin bilong sori na tingim gut narapela (tok Grik, phi·liʹa). Pasin laikim namel long man na meri (eʹros) i save amamasim ol poroman marit, na ol i mas i gat pasin laikim insait long famili (stor·geʹ) taim pikinini i kamap. Tasol marit bai stap gut sapos ol stiatok i kirapim tupela poroman marit long soim pasin laikim (a·gaʹpe). w16.08 2:1, 2
Fraide, Oktoba 12
Oltaim yu mas tingim ol samting yu mas mekim na tingim wok tisa bilong yu.—1 Tim. 4:16.
Timoti i save gut pinis long pasin bilong autim gutnius bilong Kingdom. Maski i olsem, wok autim tok bilong em bai kamap gutpela moa sapos “oltaim” em i “tingim wok tisa” bilong em. Sapos em i laik bai ol man i pilim tok em i autim, orait em i mas senisim pasin bilong em long autim tok na bihainim pasin we bai kirapim tru tingting bilong ol manmeri. Yumi save autim tok bilong Kingdom, olsem na yumi tu i mas mekim wankain samting olsem Timoti i mekim. Planti taim ol man i no save stap long haus taim yumi go long autim tok. Long sampela hap, yumi no inap go insait long ol traipela haus i gat planti flet, na tu, yumi no inap go insait long komiuniti i gat banis i raunim. Sapos i olsem long teritori bilong yu, orait yu ken tingim ol narapela rot bilong autim gutnius. Ol pablik ples em gutpela hap tru bilong autim gutnius long planti manmeri. Planti Witnes i mekim olsem, na ol i kisim ol gutpela ekspiriens. Ol i makim taim bilong autim tok long ol kain hap olsem ol bas stop, ol maket, na long fran bilong ol stua. w16.08 3:14-16
Sarere, Oktoba 13
Sapos han bilong man i hangamap i stap, orait mekim i kamap strong. Na sapos lek bilong man i no gat strong, orait mekim i kamap strong.—Hib. 12:12.
Jehova i opim rot na yumi gat ol bratasista long olgeta hap bilong graun em ol i tingim tru yumi na ol inap strongim yumi. (Hib. 12:12, 13) Planti Kristen long taim bilong ol aposel i bin kisim kain helpim olsem long sait bilong bilip. Wankain samting olsem i kamap long nau. Yumi ken mekim wanem? Tingim olsem wanem Aron na Hur i bin holim han bilong Moses long taim bilong pait. (Kis. 17:8-13) Yumi ken painim rot bilong sambai long ol arapela husat i karim hevi bilong kamap lapun, bikpela sik, pasin birua insait long famili, stap wanpis, o wanpela ol i laikim tumas i dai. Yumi ken strongim tu ol yangpela em ol narapela i putim presa long ol long mekim pasin i no stret o kisim biknem long dispela haptaim bilong nau long sait bilong skul na wok mani. (1 Tes. 3:1-3; 5:11, 14) Painim rot bilong soim olsem yu tingim tru ol narapela taim yu stap long Haus Kingdom, mekim wok autim tok, kaikai wantaim ol narapela, o toktok wantaim ol narapela long fon. w16.09 1:13, 14
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn